Mirna Šitum rođena je 1962. g. Na Medicinskom fakultetu u Zagrebu diplomirala je 1985. g. nakon čega je do 1991.g. radila kao liječnik u Stanici za hitnu medicinsku pomoć u Splitu.

Od 1991.do 1993.g. bila je dragovoljac Domovinskog rata, djelatni časnik Hrvatske vojske, pripradnica IV. gardijske brigade. Od 1996.g. specijalist je dermatologije i venerologije, a od 2004.g. specijalist uže specijalnosti dermatološke onkologije.

Od 2000. g. predstojnica je Klinike za kožne i spolne bolesti KBC Sestre milosrdnice, a od 1999. g. pročelnica Katedre za dermatovenerologiju Stomatološkog fakulteta Sveučilišta u Zagrebu.

Gostujući je profesor na Medicinskom fakultetu Sveučilišta Josip Juraj Strossmayer u Osijeku i na Medicinskom fakultetu Sveučilišta u Mostaru, BiH, u čijem osnivanju je sudjelovala od samog početka.

Od 2009. do 2018. bila je predsjednica Hrvatskog dermatovenerološkog društva HLZ-a, a od 2019. godine je predsjednica Hrvatskog društva za dermatološku onkologiju HLZ-a. Do sada je bila predsjednica 7 nacionalnih kongresa, 17 internacionalnih znanstvenih simpozija, mnogih tečajeva i stručnih skupova, a i pozivni je predavač na brojnim međunarodnim skupovima.

Objavila je 810 publikacije od kojih 225 znanstvena rada među kojima su 124 objavljena u CC časopisima. Urednica je 28 knjiga, a u 36 knjiga drugih domaćih i inozemnih urednika objavila je 103 poglavlja. Sudjelovala je u 17 znanstvenih projekata, članica je 7 uređivačkih odbora znanstvenih časopisa, 10 međunarodnih stručnih društava, europske ekspertne skupine „Euromelanoma day“ i svjetske zaklade Vitiligo Research Fundation.

Članica je upravnog odbora European Association of Dermato Oncology. Osnovala je i vodi Referentni centar za melanom, Referentni centar za dermatoskopiju i Referentni centar za kronične rane Ministarstva zdravstva RH te Biobanku vitiliga. Mentor je 21 disertacije. Voditeljica je programa specijalističkog usavršavanja pri MiZ RH i predsjednica povjerenstva za dermatovenerologiju MiZ RH.

Članica je nacionalnog zdravstvenog vijeća RH. Dobila je niz priznanja vezanih na Domovinski rat, priznanja, diploma i nagrada Hrvatskog liječničkog zbora te Nagradu HAZU i Državnu nagradu za znanost. Za redovitu članicu Hrvatske akademije znanosti i umjetnosti izabrana je 2018. g.